Brüsszel, 26.4.2005

COM(2005) 162 végleges

Javaslat

A TANÁCS HATÁROZATA

a 2001/18/EK irányelvvel összhangban a géntechnológiával módosított hibrid káposztarepce ( Brassica napus L. ssp. oleifera Metzg. MS1Bn x RF1Bn) franciaországi felhasználásának és értékesítésének ideiglenes tilalmáról

(előterjesztő: a Bizottság)

INDOKOLÁS

1. A géntechnológiával módosított hibrid káposztarepce ( Brassica napus L. ssp. oleifera Metzg. MS1Bn x RF1Bn) forgalomba hozatala tekintetében az 1996. február 6-i 96/158/EK bizottsági határozat a 90/220/EGK tanácsi irányelvnek megfelelően előírta, hogy a termék forgalomba hozatalához jóváhagyás szükséges.

2. 1996. február 28-án az Egyesült Királyság hatóságai jóváhagyták a termék forgalomba hozatalát.

3. A 90/220/EGK irányelv helyébe lépő 2001/18/EK irányelv 35. cikkének (1) bekezdése értelmében a géntechnológiával módosított szervezetek forgalomba hozatalára vonatkozó azon bejelentéseket, amelyekre nézve 2002. október 17-ig az eljárást nem fejezték be, a 2001/18/EK irányelv rendelkezései szerint kell elbírálni.

4. A 90/220/EGK irányelv 16. cikkével összhangban a francia hatóságok 1998. november 20-án tájékoztatták a Bizottságot arról a döntésükről, amelyben két évre ideiglenesen megtiltják a hibrid káposztarepce kérdéses genetikailag módosított fajtájának felhasználását és értékesítését, és ismertették döntésük indokait. Az intézkedés hatályát 2001. július 26-án meghosszabbították.

5. A növényügyi tudományos bizottság álláspontja szerint a Franciaország által előadott információk nem képeztek olyan jelentős új tudományos eredményt, amely arra utalt volna, hogy a termék forgalomba hozatala káros hatással van az emberi egészségre vagy a környezetre.

6. 2003. október 6-án és 2004. augusztus 27-én Franciaország arról a döntéséről tájékoztatta a Bizottságot, hogy meghosszabbította az előzőekben említett tilalmi intézkedés hatályát egy évre, illetőleg 2006. október 17-ig, és a 2001/18/EK irányelv 23. cikkére hivatkozva ismertette e döntések indokait.

7. 2004. március 5-én Görögország további információkat nyújtott be a Bizottságnak a Topas 19/2 fajta felhasználásával előállított tavaszi vetésű káposztarepcére vonatkozó nemzeti intézkedései alátámasztására, amelyek közvetlenül befolyásolták a Franciaországban az MS1Bn x RF1Bn hibrid káposztarepce tekintetében bevezetett nemzeti intézkedések tudományos megítélését.

8. Az Európai Élelmiszerbiztonsági Hatóság álláspontja szerint a Görögország által benyújtott információk nem képeztek olyan új tudományos eredményt, amely megkérdőjelezte volna a Topas 19/2 fajta felhasználásával előállított tavaszi vetésű káposztarepcéről készült környezetvédelmi kockázatfelmérés eredményeit.

9. Ebben a helyzetben a 2001/18/EK irányelv 23. cikkének megfelelően a Bizottság köteles határozatot hozni az irányelv 30. cikkének (2) bekezdése szerinti eljárással, az 1999/468/EK határozat 5. és 7. cikkének megfelelően és a 8. cikk figyelembevételével.

10. Mivel mind az MS1Bn x RF1Bn hibrid káposztarepce tekintetében a növényügyi tudományos bizottság, mind pedig a Topas 19/2 tavaszi vetésű káposztarepce tekintetében a növényügyi tudományos bizottság és az EFSA azon az állásponton volt, hogy a termékek nem jelentenek kockázatot sem az emberi egészségre, sem pedig a környezetre, és mivel a tavaszi vetésű káposztarepce megítélése közvetlen hatással van a hibrid káposztarepce megítélésére, a Bizottság határozattervezetet készített, amelyben felkérte Franciaországot, hogy vonja vissza az MS1Bn x RF1Bn hibrid káposztarepcét érintő intézkedéseit.

11. A határozattervezetet a Bizottság az 1999/468/EK irányelv 5. cikkének (2) bekezdésével összhangban megküldte véleményezésre a 2001/18/EK irányelv 30. cikkével létrehozott bizottságnak.

12. A bizottság a 2004. november 29-i konzultációt követően sem nyilvánított véleményt, ami szükségessé teszi, hogy a Bizottság az 1999/468/EK határozat 5. cikke (4) bekezdésének megfelelően a meghozandó intézkedésekről haladéktalanul javaslatot terjesszen a Tanács elé, és erről tájékoztassa az Európai Parlamentet.

13. Az 1999/468/EK határozat 5. cikkének (6) bekezdése úgy rendelkezik, hogy a Tanács – adott esetben egy esetleges ilyen álláspont fényében – a 2001/18/EK irányelv 30. cikkének (2) bekezdésében előírt három hónapon belül minősített többséggel határozhat a javaslatról. Ha ezen a három hónapos határidőn belül a Tanács minősített többséggel jelzi, hogy ellenzi a javaslatot, a Bizottságnak azt újra meg kell vizsgálnia; ha pedig az említett határidőn belül a Tanács a javasolt végrehajtási jogi aktust nem fogadja el, és nem is jelzi, hogy a javaslatot ellenzi, a javasolt végrehajtási jogi aktust a Bizottság fogadja el.

Javaslat

A TANÁCS HATÁROZATA

a 2001/18/EK irányelvvel összhangban a géntechnológiával módosított hibrid káposztarepce ( Brassica napus L. ssp. oleifera Metzg. MS1Bn x RF1Bn) franciaországi felhasználásának és értékesítésének ideiglenes tilalmáról

(EGT vonatkozású szöveg)

(Csak a francia nyelvű szöveg hiteles.)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel a géntechnológiával módosított szervezetek környezetbe történő szándékos kibocsátásáról és a 90/220/EGK tanácsi irányelv hatályon kívül helyezéséről szóló, 2001. március 12-i 2001/18/EK európai parlamenti és tanácsi irányelvre[1] és különösen annak 23. cikke (2) bekezdésére,

tekintettel a Bizottság javaslatára,

mivel:

(1) A géntechnológiával módosított szervezeteket tartalmazó termékeknek – a gyomirtó szerekkel szemben ellenálló hibrid káposztarepce vetőmagnak ( Brassica napus L. oleifera Metzg. MS1Bn x RF1Bn) – a 90/220/EGK tanácsi irányelv értelmében történő forgalomba hozataláról szóló, 1996. február 6-i 96/158/EK bizottsági határozat[2] előírja, hogy a termék forgalomba hozatalához jóváhagyás szükséges.

(2) 1996. február 28-án az Egyesült Királyság illetékes hatóságai jóváhagyták a termék forgalomba hozatalát.

(3) A 90/220/EGK irányelv[3] helyébe lépő 2001/18/EK irányelv 35. cikkének (1) bekezdése értelmében a géntechnológiával módosított szervezetek forgalomba hozatalára vonatkozó azon bejelentéseket, amelyekre nézve 2002. október 17-ig az eljárást nem fejezték be, a 2001/18/EK irányelv rendelkezései szerint kell elbírálni.

(4) A 90/220/EGK irányelv 16. cikkének (1) bekezdésével összhangban Franciaország 1998. november 20-án tájékoztatta a Bizottságot arról a döntéséről, amelyben ideiglenesen megtiltja a hibrid káposztarepce kérdéses, genetikailag módosított fajtájának felhasználását és értékesítését, és ismertette döntése indokait. Az intézkedés hatályát 2001. július 26-án meghosszabbították.

(5) A növényügyi tudományos bizottság álláspontja szerint a Franciaország által előadott információk nem képeztek olyan jelentős új tudományos eredményt, amely arra utalt volna, hogy a termék forgalomba hozatala káros hatással van az emberi egészségre vagy a környezetre.

(6) 2003. október 6-án és 2004. augusztus 27-én Franciaország arról a döntéséről tájékoztatta a Bizottságot, hogy meghosszabbította az előzőekben említett tilalmi intézkedés hatályát egy évre, illetőleg 2006. október 17-ig,[4],[5] és a 2001/18/EK irányelv 23. cikkére hivatkozva ismertette e döntések indokait.

(7) 2004. március 5-én Görögország további információkat nyújtott be a Bizottságnak a Topas 19/2 fajta felhasználásával előállított tavaszi vetésű káposztarepcére vonatkozó nemzeti intézkedései alátámasztására, amelyek közvetlenül befolyásolták a Franciaországban bevezetett nemzeti intézkedések tudományos megítélését.

(8) Az Európai Élelmiszerbiztonsági Hatóság álláspontja szerint a Görögország által benyújtott információk nem képeztek olyan új tudományos eredményt, amely megkérdőjelezte volna a Topas 19/2 fajta felhasználásával előállított tavaszi vetésű káposztarepcéről készült környezetvédelmi kockázatfelmérés eredményeit.

(9) Ebben a helyzetben alaptalan az a feltételezés, hogy az MS1Bn x RF1Bn hibrid káposztarepce kockázatot jelent az emberi egészségre vagy a környezetre.

(10) Franciaországnak ennek megfelelően vissza kell vonnia intézkedéseit.

(11) A 2001/18/EK irányelv 30. cikkével létrehozott bizottság a 2004. november 29-i konzultációt követően sem nyilvánított véleményt a bizottsági határozattervezetben megfogalmazott intézkedésekről az irányelv 30. cikkének (2) bekezdése szerinti eljárásban,

ELFOGADTA EZT A HATÁROZATOT:

1. cikk

Franciaországnak a forgalomba hozatal tekintetében a 96/158/EK határozattal engedélyezett géntechnológiával módosított hibrid káposztarepce felhasználását és értékesítését megtiltó intézkedései a 2001/18/EK irányelv 23. cikkének megfelelően nem indokoltak.

2. cikk

Franciaország legkésőbb 20 nappal az értesítést követően köteles megtenni az e határozatnak való megfeleléshez szükséges lépéseket.

3. cikk

E határozat címzettje a Francia Köztársaság.

Kelt Brüsszelben, 2005. …-án/-én.

a Tanács részéről

az elnök

[1] HL L 106., 2001.4.17., 1. o.

[2] HL L 37., 1996.2.15., 30. o.

[3] HL L 117., 1990.5.8., 15. o.

[4] Arrêté du 25 juillet 2003 portant suspension de la mise sur le marché de colza génétiquement modifié au titre de l'article 23 de la directive 2001/18/CE, J.O. de la République française n° 187 du 14 aoűt 2003, p. 14061

[5] Arrêté du 19 juillet 2004 portant suspension de la mise sur le marché de colza génétiquement modifié au titre de l'article 23 de la directive 2001/18/CE, J.O. de la République française n° 194 du 21 aoűt 2004, p. 28